LT Europos Sąjungos oficialusis leidinys C 425/11

Galutinės bylas nagrinėjančio pareigūno ataskaitos projektas (1)

Byla AT.38238 – Žaliavinis tabakas – Ispanija. Sprendimas dėl baudos dydžio pakeitimo

(2017/C 425/08)

2004 m. spalio 20 d. byloje AT.38238 – Žaliavinis tabakas – Ispanija priimtame Sprendime C(2004) 4030 galutinis (toliau – 2004 m. sprendimas) Komisija, be kita ko, nustatė, kad įmonė „World Wide Tobacco España, SA“ (toliau – WWTE) 1996–2001 m. pažeidė EB sutarties 81 straipsnio 1 dalį. 2004 m. sprendime nustatyta, kad įmonės WWTE tuometinės patronuojančiosios bendrovės „Standard Commercial Corporation“ (toliau – SCC), „Standard Commercial Tobacco Co. Inc.“ (toliau – SCTC) ir „Trans-Continental Leaf Tobacco Corporation Ltd.“ (toliau – TCLT) yra solidariai su įmone WWTE atsakingos už baudos, skirtos dėl įmonės WWTE neteisėtų veiksmų, sumokėjimą. Po to, kai įmonė WWTE sumokėjo šią preliminarią baudos sumą už save ir šias patronuojančiąsias bendroves, jos atsakomybę Bendrasis Teismas (2) sumažino 243 000 EUR suma. Pagal atskirą įmonės „Alliance One International Inc.“ (toliau – AOI) (3) kartu su įmonėmis SCTC (4) ir TCLT pateiktą ieškinį Bendrasis Teismas panaikino 2004 m. sprendimą tiek, kiek jis buvo susijęs su įmone TCLT, bet ne su įmonėmis AOI ar SCTC (5).

Atsižvelgiant į tai, kad įmonei WWTE paskirta bauda buvo sumažinta, parengtas sprendimo projektas dėl 2004 m. sprendimo pakeitimo, kuriuo, atsižvelgiant į nustatytą įmonei WWTE paskirtos baudos sumažinimo sumą, sumažinama baudos, už kurios sumokėjimą yra solidariai atsakingos įmonės SCC ir SCTC, suma. Kadangi su ta pačia suma susijusi įmonių SCC ir SCTC atsakomybė buvo bendra, Komisijos tarnybos mano, kad pakanka nustatyti bendrą sumažintą baudą įmonei AOI, kuri, kaip įmonių SCC ir SCTC teisių perėmėja, prisiėmė šioms įmonėms 2004 m. sprendimu nustatytą atsakomybę. Kai 2015 m. gruodžio mėn. įmonei AOI buvo suteikta galimybė pareikšti savo poziciją, ji patvirtino, kad toks sprendimas galėtų būti skirtas jai, o ne įmonėms SCC ir SCTC.

Prieštaravimai, kuriais buvo grindžiamas 2004 m. sprendimas, sprendimo projekte nėra keičiami. Jame sprendžiami klausimai dėl baudos skyrimo, susiję su patronuojančiųjų bendrovių SCC ir SCTC atsakomybe dėl įmonės WWTE veiksmų. Jis nedaro poveikio baudos, už kurios sumokėjimą galutiniu sprendimu atsakinga pripažinta įmonė WWTE, sumai. Todėl, nors iš sprendimo projekto 9 konstatuojamosios dalies matyti, kad, nepaisant daugkartinių pastangų, Komisijai nepavyko gauti įmonės WWTE nuomonės, ji tai įmonei sudarė palankesnes sąlygas, nei reikalauja jai tenkanti pareiga suteikti teisę šiai įmonei būti išklausytai. AOI pasinaudojo jai suteikta galimybe būti išklausytai. Apskritai, konstatuoju, kad procese dėl šio sprendimo projekto šalims buvo suteikta galimybė veiksmingai naudotis procesinėmis teisėmis.

Briuselis, 2017 m. gegužės 31 d. Joos STRAGIER

(1) Pagal 2011 m. spalio 13 d. Europos Komisijos Pirmininko sprendimo 2011/695/ES dėl bylas nagrinėjančio pareigūno pareigybės ir įgaliojimų nagrinėjant tam tikras konkurencijos bylas (OL L 275, 2011 10 20, p. 29) 16 straipsnį.

(2) Apeliaciniame procese priimtoje Nutartyje World Wide Tobacco España prieš Komisiją (C-240/11 P, EU:C:2012:269) Sprendimas World Wide Tobacco España prieš Komisiją (T-37/05, EU:T:2011:76) paliktas nepakeistas.

(3) Įmonė AOI buvo įsteigta 2005 m. gegužės mėn. susijungus įmonėms SCC ir „Dimon Inc.“

(4) 2005 m. birželio mėn. ši susijungė su įmone AOI.

(5) Apeliaciniame procese priimtame Sprendime Alliance One and Others prieš Komisiją (C-628/10 P ir C-14/11 P, EU:C:2012:479) Sprendimas Alliance One and Others prieš Komisiją (T-24/05, EU:T:2010:453) paliktas nepakeistas.